กองออฟฟิศเซ็นทรัลเวิลด์เคาะขาย10.30บาท
บลจ.ไทยพาณิชย์ เคาะราคาขายกองทุน CPNCG ลงทุนในสิทธิการเช่าสำนักงานเซ็นทรัลเวิลด์ ราคา 10.30 บาทต่อหน่วย เปิดจอง 4-10 ก.ย.นี้
27 ส.ค. 2555

บลจ.ไทยพาณิชย์ เคาะราคาขายกองทุน CPNCG ลงทุนในสิทธิการเช่าสำนักงานเซ็นทรัลเวิลด์ ราคา 10.30 บาทต่อหน่วย เปิดจอง 4-10 ก.ย.นี้           
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า บริษัทได้กำหนดราคาเสนอขายหน่วยลงทุนกองทุนรวมสิทธิการเช่าอสังหาริมทรัพย์ CPN คอมเมอร์เชียล โกรท (CPNCG) ในราคา 10.30 บาทต่อหน่วย  จำนวนเงินทุนของโครงการ ประมาณไม่เกิน 4,400 ล้านบาท โดยจำนวนจองซื้อขั้นต่ำ 4,000 หน่วยและเพิ่มเป็นทวีคูณของ 1,000 หน่วย คาดเสนอขายวันที่ 4-10 ก.ย.2555
ทั้งนี้ กองทุน CPNCG  มีบริษัทหลักทรัพย์ เมย์แบงก์ กิมเอ็ง (ประเทศไทย) เป็นที่ปรึกษาการเงินและผู้รับประกันการจัดจำหน่ายหน่วยลงทุนและมีธนาคารไทยพาณิชย์ เป็นผู้ร่วมรับประกันการจำหน่ายหน่วยลงทุน โดยขณะนี้อยู่ระหว่างขั้นตอนการอนุมัติจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)           
สำหรับกองทุนรวม  CPNCG ลงทุนครั้งแรกในสิทธิการเช่า อาคารสำนักงาน ดิ ออฟฟิศเศส แอท เซ็นทรัลเวิลด์ อายุประมาณ 20 ปี โดยแบ่งการลงทุนเป็น 2 ส่วน  คือ ส่วนที่ 1 ประกอบด้วย ที่ดินซึ่งเป็นที่ตั้งของอาคารสำนักงาน  เนื้อที่ประมาณ  2 ไร่ พื้นที่ภายในสำนักงานบางส่วน คิดเป็นพื้นที่รวมประมาณ  113,328 ตารางเมตร หรือคิดเป็นพื้นที่ให้เช่าประมาณ  74,605 ตารางเมตร รวมทั้งยังลงทุนในงานระบบของอาคารสำนักงาน ได้แก่ ระบบไฟฟ้า ระบบปรับอากาศ ระบบสุขาภิบาล  ระบบป้องกันและแจ้งเหตุเพลิงไหม้ ระบบป้องกันฟ้าผ่า ระบบโทรศัพท์ และระบบลิฟท์และบันไดเลื่อน และสิทธิในการใช้บริการพื้นที่จอดรถจำนวน  1,218 คัน 
การลงทุนส่วนที่ 2 จะลงทุนหลังจากดำเนินการลงทุนส่วนที่ 1 แล้วเสร็จ โดยจะลงทุนในพื้นที่ที่บริษัท เซ็นทรัลพัฒนา (CPN) อยู่ระหว่างการดำเนินการปรับผังพื้นที่เพื่อให้เหมาะสมกับผู้เช่า เบื้องต้นคาดว่าการดำเนินการจะแล้วเสร็จและมีความพร้อมที่จะให้กองทุนรวมลงทุนส่วนที่ 2 ได้ภายในวันที่ 31 ธ.ค.2555 ซึ่งเป็นพื้นที่สำนักงานให้เช่า คิดเป็นพื้นที่รวมประมาณ  8,662 ตารางเมตร หรือคิดเป็นพื้นที่ให้เช่าประมาณ  5,961 ตารางเมตร และสิทธิในการใช้บริการพื้นที่จอดรถจำนวน 53 คัน ทั้งนี้ การลงทุนส่วนที่ 2 จะดำเนินการโดยใช้เงินกู้ยืมตามหลักเกณฑ์และวิธีการที่กำหนดไว้ในกฎหมายหลักทรัพย์ที่เกี่ยวข้อง